Svetlana Božić Krainčanić prvo je bila suspendovana. Kao razlog suspenzije navodi se to što je Božić Krainčanić postavila pitanje sa spiska koji je novinarima podelila nevladina organizacija Inicijativa mladih za ljudska prava, čiji su aktivisti u vreme održavanja pres konferencije protestovali ispred zgrade Vlade.

Direktor je odluku obrazložio kršenjem člana 3. Etičkog kodeksa RTV, u kojem se kaže da "zaposleni neće dozvoliti da interesi trećeg lica utiču na programski proizvod". Da bi iskoristio ovu odredbu kodeksa, direktor kaže da je Svetlana Božić Krainčanić čitanjem izvornog spiska pitanja druge organizacije "omogućila i dozvolila da treće lice utiče na programski proizvod".

Premijer Aleksandar Vučić kritikovao je, međutim, danas rukovodstvo RTV zato što je kaznilo novinarku Svetlanu Božić.

"Pajtićev i Čankov direktor RTV kaznio je, kako ja čujem, novinarku RTV. Tobož zbog mene. Nemojte da kažnjavate Svetlanu Božić zbog mene, jer ja volim njena pitanja. Uživam u njenim pitanjima. Uživam da odgovaram... To je razgovor. To je demokratija. To je dijalog", rekao je Vučić.



On je zamolio da nikoga ne kažnjavaju u njegovo ime. "Nemojte da kažnjavate nekoga u moje ime i to radite namerno 10 dana pred izbore, pa da bude da sam to ja tražio. Sram vas bilo. Pustite ženu da radi i da postavlja pitanja kakva hoće", kazao je Vučić.

Podsećamo, predstavnici Inicijative mladih za ljudska prava 1. aprila okupili su se ispred Vlade Srbije kako bi premijeru Aleksandru Vučiću poslali poruku da se svi u Srbiji sećaju ko je bio "mladi Vučić" devedesetih i zatražili da se "jasno" odredi prema ideji Velike Srbije".

Pre početka konferencije za medije oni su ispred zgrade Vlade delili letke s molbom da neko od novinara Vučiću postavi njihova pitanja, koja su se odnosila na njegovu političku prošlost.

Na konferenciji za štampu za reč se javila novinarka Radio-televizije Vojvodine Svetlana Božić, koja je Vučiću postavila pitanje da li se "odriče politike devetesetih kada je bio uz Šešelja".

Pogledajte snimak sa konferencije:

NUNS I NDNV: Postavljanje pitanja je obaveza novinara

Nezavisno udruženje novinara Srbije i Nezavisno društvo novinara Vojvodine smatraju da Svetlana Božić Krainčanić postavljajući pitanja premijeru nije prekršila nijednu pravnu, etičku ili profesionalnu normu.

NUNS i NDNV očekuju da rukovodstvo RTV-a reši nastali problem unutar kuće i omogući Svetlani Božić Krainčanić da nastavi da se bavi svojim poslom bez ikakvih pritisaka ili posledica, uključujujući povlačenje rešenja o kažnjavanju.

Svetlana Božić Krainčanić NUNS I NDNV podsećaju da je obaveza svih novinara, a posebno onih koji su zaposleni u javnom servisu, da nosiocima državnih funkcija postavljaju sva pitanja koja su od interesa za građane Srbije.

"NUNS I NDNV upozoravaju da mediji ne smeju da podlegnu pritiscima i atmosferi straha koju stvara vlast i moraju da zaštite ugled i profesionalni integritet novinara. Zbog toga, NUNS I NDNV insistiraju da se Srđan Mihajlović, direktor RTV Vojvodine, javno izvini Svetlani Božić Krainčanić, ali i svim novinarima i novinarkama RTV Vojvodine koji su godinama ulagali mnogo truda, znanja i hrabrosti i stvorili od ove medijske kuće primer javnog servisa u službi građana", kaže se u saopštenju ove dve novinarske organizacije.

Prostest inicijative "Novinari ne kleče"

Inicijativa "Novinari ne kleče" uputila je danas protest zbog kažnjavanja novinarke RTV-a.

"Tražimo da direktor RTV Srđan Mihajlović ovu odluku odmah povuče i poništi sve njene posledice, kao i posledice pređašnje odluke o suspenziji Svetlane Božić Krainčanić."

Ova novinarska inicijativa tvrdi da je potez direktora RTV-a nezakonit i podseća na član 49. Zakona o javnom informisanju i medijima:

"Novinaru ne može prestati radni odnos, umanjiti se ugovorena zarada ili ugovorena naknada za rad, niti se na drugi način staviti u nepovoljniji položaj zbog toga što je u javnom glasilu objavio istinitu tvrdnju ili izneo mišljenje, kao ni zbog toga što je svoje mišljenje izneo van medija kao lični stav."

"Ako to direktoru RTV nije jasno, za novinara je neophodan prethodni uslov za slobodno formiranje mišljenja i iznošenje istinitih tvrdnji, da mu bude omogućeno da slobodno postavlja pitanja. Ako te slobode nema, nema ni slobodnog mišljenja, ni istinitih tvrdnji. To što je sagovorniku preneto pitanje koje je neko drugi formulisao ne menja stvar, ako je to pitanje profesionalno opravdano", tvrdi inicijativa "Novinari ne kleče" i nastavlja:

"Da su ispred Vlade protestovali rudari, malinari ili trudnice, pa da su novinarima dali spisak zahteva ili pitanja za predsednika Vlade, da li bi i onda novinarka RTV, postavljanjem njihovih pitanja, prekršila Etički kodeks RTV-a?"

Direktor je odluku obrazložio kršenjem člana 3. Etičkog kodeksa RTV, u kojem se kaže da "zaposleni neće dozvoliti da interesi trećeg lica utiču na programski proizvod". Da bi iskoristio ovu odredbu kodeksa, direktor kaže da je Svetlana Božić Krainčanić čitanjem izvornog spiska pitanja druge organizacije "omogućila i dozvolila da treće lice utiče na programski proizvod".

Svetlana Božić Krainčanić, tvrde kolege, osnovano je procenila da sporno pitanje ne odražava interes Inicijative mladih kao organizacije, već da je šira javnost istinski zainteresovana da zna odgovor na pitanje koje je postavila.

"Ovakvu odluku (o suspenziji) je mogao doneti samo neko ko o pravilima novinarskog zanata ne zna gotovo ništa, pa se postavlja pitanje kako neko tako neuk može obavljati tako važnu javnu funkciju?", kažu "Novinari ne kleče".

Oni zahtevaju da se direktor izvini kažnjenoj novinarki i pozivaju ga da podnese ostavku ili bude smenjen zbog kršenja zakona, a zaposlene u RTV da se solidarišu sa Svetlanom Božić Krainčanić.

"Ako naši zahtevi ne budu ispunjeni najkasnije do četvrtka, 21. aprila 2016, bićemo prinuđeni da pozovemo sve koleginice i kolege na protestno okupljanje ispred sedišta JMU Radiotelevizija Vojvodine u Novom Sadu", poručuju iz "Novinari ne kleče".